Ngokwamaphoyisa, mane amacala okudlwengula avulelwe le nceku okuhlale kukhalwa ngayo esimameni. Kuthiwa lo mkhuba wawuqala ngo-2015, eyenga amantombazane amancane akhuliswa wonina ngabodwana, ezenza odlala indima yokuba wubaba kuwona, bese egcina ezitika ngawo ngocansi.
“Ukube awafikanga amaphoyisa ngabe kukhulunywa ukuthi lo mfundisi okhohlakele ungqongqiswe netende lakhe. Abantu bangaKwaMaphalala bebevutha bhe, bedinwa wukuthi lo mfundisi useziqedile izingane zamantombazane ezimuncisa ubuntu bakhe. Bavele bahlangana ngoLwesine ntambama banikela etendeni lakhe elingaseThobile Primary. Kufanele abonge ukufika kwamaphoyisa,” kusho umthombo othi uzibonele ngowawo abantu becekela phansi itende futhi beshisa ezinye izimpahla.
Lo mfundisi oshadelwe, akucaci ukuthi bangaki abesifazane abasebancane abamvulele amacala, kodwa imithombo ithi baningi. Namaphoyisa awathandanga ukunaba kabanzi ngesibalo.
Lolu daba beliwundaba mlonyeni kule ndawo kangangoba ngesikhathi Isolezwe ngoMgqibelo liye kule ndawo, abantu bebekhuluma ngalo ngisho emigwaqweni.
“Kwaba nezingane zamantombazane ezingu-10 ezaphumela obala ukuthi zithandana nalo mfundisi ngemuva kokuba kukhona ezashayana zibanga yena.
"Enye yayitshelwe wumngani wayo ukuthi umfundisi uzibhangqile, zase ziyalwa-ke,” kusho umthombo obudlula ngasenkundleni obekugxunyekwe kulo itende.
Ukusabalala kwamahlebezi okuthi kunezingane ezilwile zibanga umfundisi, kuthiwa yikho okwenza nezinye zaphumela obala ngokuthi nazo zithandana nazo.
Umphathi siteshi weVibe FM, uMnuz Lucky Dlamini, uthe bakhethe ukummisa emsebenzini wokusakaza lo mfundisi kuze kube kuyacaca ngalamacala abekwe wona.